b'\n_START_ARTICLE_\nBurgenlandin kroaatit\n_START_SECTION_\nHistoria\n_START_PARAGRAPH_\nBurgenlandin kroaatit tulivat alueelle Kroatiasta vuosien 1530 ja 1584 v\xc3\xa4lill\xc3\xa4 pakoon levitt\xc3\xa4ytyv\xc3\xa4\xc3\xa4 ottomaanien valtakuntaa. Burgenlandin unkarilaiset ja saksalaiset maanomistajat asuttivat heit\xc3\xa4 omille tiloilleen. Burgenlandin kroaati muodostui kirjoitetuksi alueelliseksi kieleksi vastareformaation aikana. Siihen tuli vaikutteita saksasta ja unkarista._NEWLINE_It\xc3\xa4valta-Unkarin hajottua ja It\xc3\xa4vallan liitetty\xc3\xa4 Burgenlandin itseens\xc3\xa4 Unkarilta vuonna 1921 kroaatien yhteis\xc3\xb6n sis\xc3\xa4ll\xc3\xa4 syntyi ristiriitoja koulutukseen liittyen. Katolilaiset vastustivat It\xc3\xa4vallan sekulaaria koulutusj\xc3\xa4rjestelm\xc3\xa4\xc3\xa4, josta suuttuneina sosiaalidemokraattien kannattajat lakkasivat k\xc3\xa4ytt\xc3\xa4m\xc3\xa4st\xc3\xa4 kroaattia ja l\xc3\xa4hettiv\xc3\xa4t lapsensa saksalaisiin kouluihin._NEWLINE_1950- ja 1960-luvuilla perinteinen maalaisel\xc3\xa4m\xc3\xa4ntapa muuttui mekanisaation ja maatalouden yleisen heikkenemisen seurauksena. Monet Burgenlandin kroaateista alkoivat muuttaa alueelta pois, etenkin Wieniin ja Yhdysvaltoihin. It\xc3\xa4vallan valtio oli toisen maailmansodan j\xc3\xa4lkeen vuonna 1955 tunnustanut kroaattiv\xc3\xa4hemmist\xc3\xb6n oikeudet, mik\xc3\xa4 takasi heille esimerkiksi omankielisi\xc3\xa4 palveluita. N\xc3\xa4iden oikeuksien toteuttamisen puutteesta k\xc3\xa4ytiin oikeustaistelua vuonna 1987, jonka kroaatit voittivat. Vuonna 1990 m\xc3\xa4\xc3\xa4riteltiin tarkemmin ne alueet, joilla kroaatinkielisi\xc3\xa4 palveluita tuli olla tarjolla.\n_START_SECTION_\nKulttuuri\n_START_PARAGRAPH_\nVuodesta 1955 kaikissa kouluissa joissa 25% oppilaista on v\xc3\xa4hemmist\xc3\xb6taustaisia on tullut j\xc3\xa4rjest\xc3\xa4\xc3\xa4 kaksikielist\xc3\xa4 opetusta, mutta vuodesta 1994 oppilaat ovat saaneet luopua t\xc3\xa4st\xc3\xa4. Kroatiaa opetetaan useammin vieraana kielen\xc3\xa4, kuin yhten\xc3\xa4 virallisista kielist\xc3\xa4. Burgenlandissa on yksi toisen asteen oppilaitos, jossa tarjotaan kaksikielist\xc3\xa4 opetusta saksaksi ja kroaatiksi. Burgenlandin kroatiaksi tehdyt lastenjulkaisut ovat lis\xc3\xa4\xc3\xa4ntyneet vuodesta 1992, jolloin ne alkoivat saada valtion tukea. Kroatiaksi ilmestyy kaksi viikoittain ilmestyv\xc3\xa4\xc3\xa4 sanomalehte\xc3\xa4 ja useita kuukausittaisin ilmestyvi\xc3\xa4.'